Blair: Raporti mbi Irakun e para luftës, i pamanipuluar - 2003-08-28
Kryeministri britanik tha se do ti ishte dashur të jepte dorëheqjen nëse akuzat për zmadhimin e informacioneve të zbulimit do të ishin
Kryeministri britanik, Tony Blair thotë se do ti ishte dashur të jepte dorëheqjen nëse do të kishte patur ndonjë gjë të vërtetë në një njoftim sipas së cilit qeveria e tij kishte zmadhuar informacionet e zbulimit për programin e armëve irakiane para luftës. Duke dëshmuar sot para një komisioni që po heton mbi vdekjen e një eksperti britanik të armëve, zoti Blair tha se raporti qeveritar për programin e armëve irakiane të paraluftës, nuk ishte manipuluar për përfitime politike. Udhëheqësi britanik tha në një sallë plot me njerëz në Gjykatën e Lartë Mbretërore se akuza për ekzagjerim ishte jashtëzakonisht e rëndë. Ai tha se nëse ajo do të kishte qenë e vërtetë, do të kishte merituar dorëheqjen e tij. Zoti Blair theksoi se dosja e Irakut ishte mbështetur në informacionet e zbulimit britanik. Ai tha se raporti ishte përgatitur pasi debati publik për konfliktin e mundshëm kishte shkaktuar një zhurmë të madhe dhe theksoi rëndësinë e paraqitjes nga ana e qeverisë të argumentave më të forta që ajo kishte. Në hetim, po shqyrtohen rrethanat e vetëvrasjes së ekspertit të armëve David Kelly. Ai u gjet i vdekur muajin e kaluar, disa ditë pasi ishte identifikuar si burimi i kronikës aq të diskutuar të BBC-së, sipas së cilës qeveria po e zmadhonte rrezikun e armëve irakiane të shkatërrimit në masë. Ky njoftim shkaktoi një debat edhe më të hidhur mes BBC-së dhe qeverisë, nga i cili u vu në rrezik besueshmëria e të dyjave. Drejtori i Bi-Bi-Si-së, Gavyn Davis, i cili dëshmoi pas kryeministrit, nguli këmbë se organizata e tij vazhdon të mbështesë njoftimin e trasnsmetuar prej saj. //rd//